શું આવ્યો છે ભાજપનો આંતરિક સર્વે અને કયા મુદ્દા પર થઇ શકે છે મંથન? તેના પર એક નજર કરીએ તો, રાજ્યની ૨૬ લોકસભા બેઠકોમાં સૌથી વધુ ૮ બેઠકો સૌરાષ્ટ્ર-કચ્છની છે. ત્યારબાદ અનુક્રમે ઉત્તર ગુજરાતની ૭, મધ્ય ગુજરાતની ૬ અને દક્ષિણ ગુજરાતની ૫ બેઠકો છે. જેમાંથી માત્ર ૬ બેઠકો જેવી કે ગાંધીનગર , સુરત, વડોદરા, અમદાવાદ પશ્ચિમ, ભાવનગર, પોરબંદર ભાજપ માટે સલામત કહી શકાય, બાકીની ૨૦ બેઠકો પર ભાજપ માટે ખતરાની ઘંટડી વાગી રહી છે.ભાજપના આંતરિક સર્વે મુજબ આગામી લોકસભા ચૂંટણી માં ૨૬ માંથી અડધો અડધ વર્તમાન ઉમેદવારો પડતા મૂકવા પડે તેવી સ્થિતિ છે. ગાંધીનગરમાં લાલકૃષ્ણ અડવાણી હવે ૯૦ વર્ષના થઇ ચૂકયા છે. ઉંમર અને ઇચ્છા શક્તિનો અભાવ અહીં ઉમેદવાર બદલવા માટે કારણભૂત છે. હવે તેમની પોતાની જ ઇચ્છા ચૂંટણી લડવાની નથી તેમ મનાઇ રહ્યુ છે. પાટણમાં લીલાધર વાઘેલા ચૂંટાયા પછી તદન નિષ્ક્રિય છે. ઉંમરલાયક હોવાથી નેક્સ્ટ ચૂંટણી લડી શકે તેમ નથી, તદઉપરાંત તેમના પુત્રએ હાલમાંજ ભાજપ છોડી કોંગ્રેસનો ખેસ પહેરી લીધો છે.